บาปของพระฤาษี
คนภาคใต้รู้จัก รังนกเสียก (บางคนเรียก เสียะ) นกกระจาบพันธุ์หนึ่งดี รังมันสอดประสานด้วยเส้นหญ้าเล็กเรียงเป็นระเบียบเรียบร้อย แต่ซับซ้อนสวยงามกว่ารังนกกระจาบธรรมดา,นอกจากทำเป็นรังนอน ยังทำส่วนหนึ่งเป็นที่นั่งเล่นตากลม ชาวบ้านเรียกส่วนนั้นว่าเปล เปลนกเสียก,ผู้ใหญ่เล่าให้เด็กๆฟัง ถ้าใครดึงหญ้ารังนกเสียกออกทีละเส้น อย่าให้หญ้าขาด จนถึงเส้นสุดท้าย จะเจอเข็มทองคำหล่นลงมาให้เป็นรางวัล,อาจารย์สุทธิวงศ์ พงษ์ไพบูลย์ บันทึกเรื่องนี้ไว้ ในสารานุกรมวัฒนธรรมภาคใต้ พ.ศ.2529 เล่มที่ 9 ว่า นอกจากเรื่องเข็มทองยั่วใจเด็กแล้ว ยังมีเรื่องเล่าที่เป็นที่มาของรังนกเสียกให้ฟังต่อ,เมื่อครั้งพระนารายณ์อวตารลงมาปราบยักษ์ มีกษัตริย์พระนาม พระโคดม พระองค์ไม่มีโอรส เกิดเบื่อหน่ายในราชสมบัติ จึงออกบวชเป็นฤาษี บำเพ็ญพรตในป่า,เวลาล่วงมาสองพันปี ฤาษีโคดมมีตบะแก่กล้า หลับตารู้แจ้งแทงตลอดทุกเรื่อง ความที่นั่งบำเพ็ญตบะนาน จนหนวดเครายาวย้อยลงมา นกเสียกผัวเมียเข้าไปทำรังฟักไข่ออกลูกหลายตัว ฤาษีโคดมก็ยังนั่งสงบนิ่งได้,วันหนึ่งนกเสียกตัวผู้ ออกจากรังไปหาอาหาร มันบินลงสระบัว ตั้งใจเก็บเกสรบัวจนเพลิน ได้เวลาสายัณห์ ดอกบัวก็หุบกลีบ นกเสียกติดอยู่ตลอดคืน รุ่งเช้า บัวสยายกลีบบาน นกเสียกจึงบินกลับรัง,แม่นกโกรธมาก มันเข้าใจว่าพ่อนกไปมีเมียใหม่ พ่อนกพูดเท่าไหร่แม่นกไม่เชื่อ สุดท้ายมันจึงหลุดปากสาบาน ขอให้บาปของพระฤาษีมาอยู่ที่ข้า,พระฤาษีฟังแล้วก็ตบะแตก ถืออุเบกขาต่อไปไม่ไหว ถามพ่อนกว่า ข้าบำเพ็ญเพียรมาถึงสองพันปี จะมีบาปอะไรติดตัวอีกเล่า ท่านเกิดมาเป็นมนุษย์ทั้งที ไม่มีบุตร ถือว่าเป็นบาปหนัก,ฟังพ่อนกแล้ว ฤาษีรับว่ามีเหตุผล จึงตัดสินใจเลิกนั่งหลับตาโกนหนวดเคราไปแขวนกิ่งไม้ไว้ นกเสียกจึงได้ย้ายทำเลไปอยู่บนต้นไม้,ต่อมาเมื่อนกเสียกขยายครอบครัว ก็ทำรังใหม่ โดยเลียนแบบจากหนวดเคราฤาษี ทั้งยังมีอารมณ์สุนทรีย์ สานหญ้าเป็นเปลนก หรือที่นั่งเล่น เพื่อให้ลูกๆได้นั่งตากลมด้วย,ส่วนพระฤาษี ก็เริ่มพิธีกองกูณฑ์ ชุบนาง กาลอัจนา ขึ้นมาเป็นเมีย,อ่านตำนานรังนกเสียก ถึงตอนนี้ ผมก็คลับคล้ายคลับคลาว่าเป็นตอนหนึ่งจากรามเกียรติ์,ฤาษีมีลูกสาวชื่อนางสวาหะ (แม่หนุมาน) ล้างบาปหนักได้แล้ว ก็มีสองลูกชายเป็นวานรกายสีเขียวสีแดง (พระอินทร์ พระอาทิตย์) ทนความสวยนางกาลอัจนาไม่ไหว แอบมาตีท้ายครัว,ผมสนุกกับตำนานรังนกเสียก ตอนที่บาปหนักของพระฤาษีโคดม เพราะไม่มีลูก ต้องหาวิธีมีเมียมีลูก,ไม่กล้าหลุดปากนินทา ที่แท้ก็เป็นข้ออ้างของพระฤาษีอยากมีเมีย,คนละเรื่องเดียวกัน กับพระในพุทธศาสนานิกายวัชรยานแถวเนปาลเมื่ออยากหมดกิเลสหมดตัณหา จะไปมัวอดมัวทนอยู่ทำไมอยากเหล้า (เมรัย) ก็ดื่ม อยากกินปลา ก็กิน (มัจฉา) อยากผู้หญิงก็เอา (เมถุน),นี่ก็เป็นวิธีบรรลุนิพพาน ที่พระนิกายวัชรยานท่านบำเพ็ญ,โลกเราเป็นเช่นนี้ หากเกลียดกันก็หาเรื่องผิดป้าย,ขนาดฤาษีนั่งหลับตาภาวนาสองพันปียังมีบาปหนา แล้วคนธรรมดา ระดับหัวหน้าพรรคการเมือง เมื่อใครอยากจะยัดเยียดเรื่องผิดๆให้ก็เป็นเรื่องไม่ยาก ไม่แปลก,มีเมียไม่อยู่กับเมีย อายุครบเกณฑ์ไม่เป็นทหาร ทางการเมืองเขาหาเรื่องกันได้ เขาว่าบางเรื่องที่ถูกตั้งวงนินทาขึ้นพาดหัวหนังสือพิมพ์ เจ้าตัวฟังแล้วยังงงว่า ตัวข้าเองก็เพิ่งได้ยิน.,กิเลน ประลองเชิง
เวลาล่วงมาสองพันปี ฤาษีโคดมมีตบะแก่กล้า หลับตารู้แจ้งแทงตลอดทุกเรื่อง ความที่นั่งบำเพ็ญตบะนาน จนหนวดเครายาวย้อยลงมา นกเสียกผัวเมียเข้าไปทำรังฟักไข่ออกลูกหลายตัว ฤาษีโคดมก็ยังนั่งสงบนิ่งได้
ฤาษี,นกเสียก,นกกระจาบ,ชักธงรบ,กิเลน ประลองเชิง